池上榴花一本盛開
作者：劉克莊
朝代：宋

paragraphs: 炎州氣序異，十月榴始華。
是誰初植此，石罅抽根斜。
綠陰蔽朝曦，朱艷奪暮霞。
始猶一二枝，俄已千百葩。
染人不能就，畫史無以加。
洛陽擅牡丹，久矣埋胡沙。
蜀州夸海棠，邈然隔夔巴。
安知籬壁間，亦有尤物耶。
坐令農圃室，化爲金張家。
詩人好模擬，凍蕊并寒槎。
斯篇儻令見，無乃譏吾奢。